32001D0761
L 287/21
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 27 септември 2001 година
за упълномощаване на Комисията да сключи две споразумения за сътрудничество между Европейската общност за атомна енергия (Евратом) и Руската федерация в областта на ядрената безопасност и на контролирания ядрен синтез
(2001/761/Евратом)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност за атомна енергия, и по-специално член 101, параграф 2 от него,
като взе предвид Споразумението за партньорство и сътрудничество, установяващо партньорство между Европейските общности и техните държави-членки, от една страна, и Руската федерация, от друга (1), влязло в сила на 1 декември 1997 г. и целящо установяване на тясно сътрудничество в ядрения сектор, в частност посредством прилагането на двете споразумения за ядрена безопасност и термоядрен синтез,
като взе предвид предложението на Комисията,
като има предвид, че:
(1)
Комисията води преговори, в съответствие с директивите, които Съветът прие със свое решение от 17 януари 1991 г., по две споразумения в областта на ядрената безопасност и контролирания ядрен синтез между Европейската общност за атомна енергия и Руската федерация.
(2)
Налага се да се упълномощи Комисията да сключи тези споразумения.
(3)
Съветът, разисквайки по предложение на Комисията, одобри споразуменията на 22 декември 1994 г. Последвалите събития обаче наложиха тяхното ревизиране и осъвременяване. Поради това е уместно да се отмени решението на Съвета от 22 декември 1994 г.
(4)
Съветът прие Решение 1999/64/Евратом от 22 декември 1998 г. относно Петата рамкова програма на Европейската общност за атомна енергия (Евратом) за изследователски и образователни дейности (1998-2002 г.) (2), в която една от ключовите дейности е контролираният термоядрен синтез.
(5)
Със своето Решение 1999/175/Евратом Съветът прие изследователска и образователна програма (Евратом) в областта на ядрената енергия за периода 1998-2002 г. (3),
РЕШИ:
Член 1
Комисията се упълномощава да сключи с Руската федерация следните две споразумения: Споразумение за сътрудничество между Европейската общност за атомна енергия и правителството на Руската федерация в областта на ядрената безопасност и Споразумение за сътрудничество между Европейската общност за атомна енергия и правителството на Руската федерация в областта на контролирания ядрен синтез.
Текстът на двете споразумения се прилага към настоящото решение (4).
Член 2
Решението на Съвета от 22 декември се отменя и се заменя с настоящото решение.
Съставено в Брюксел на 27 септември 2001 година.